*A határozati javaslatok elfogadásához*

***egyszerű*** többség *szükséges,*

***az előterjesztés nyilvános ülésen tárgyalható.***

*3. számú előterjesztés*

Bátaszék Város Önkormányzata Képviselő-testületének 2016. január 14-én

15,00 órakor megtartandó **RENDKÍVÜLI** ülésére

*Főépítészi feladat ellátására vonatkozó megbízás jóváhagyása*

|  |
| --- |
| **Előterjesztő:** dr. Bozsolik Róbert polgármester **Készítette:** Bozsolik Zoltán városüzemeltetési irodavezető **Törvényességi ellenőrzést végezte:** Skoda Ferenc jegyző**Tárgyalja:** -------------- |

**Tisztelt Képviselő-testület!**

Bátaszék város polgármestere Bátaszék településrendezési eszközeinek 2015. évi módosítása kapcsán az előzetes tájékoztatási szakaszban többek között az állami főépítészt is megkereste. A megkeresést követően az állami főépítész arról is tájékoztatást adott, hogy a települési főépítész közreműködése a teljes egyeztetési eljárás során szükséges, mivel az épített környezet alakításáról és védelméről szóló 1997. évi LCCXIII. törvény (továbbiakban: Étv.) 6/A. § (3) bekezdése alapján a települési önkormányzat az építésügyi feladatát a helyi rendeletei megalkotásával és a kapcsolódó sajátos jogintézményekkel, továbbá a települési vagy térségi – a főépítészi tevékenységről szóló kormányrendeletben foglaltak szerinti – önkormányzati főépítész közreműködésével látja el.

Az érintett főépítész hivatott biztosítani a településrendezési eszközök módosítása során az eljárásjogi szabályok megtartását. A főépítész alkalmazása az Étv. rendelkezése alapján rendeletalkotási folyamathoz szükséges eljárási szabálynak minősül, amelynek sérelme a megalkotni kívánt rendelet közjogi érvénytelenségét eredményezi.

A fentiekben leírtak szerint jogszabálysértő a települési főépítész alkalmazása nélkül megalkotott településrendezési eszközök. Ezt a kormányhivatal folyamatosan ellenőrzi, mind az egyeztetési eljárás során, mind pedig a jóváhagyást követően.

A főépítész tevékenységről szóló 190/2009.(IX.15.) Korm. rendelet (a továbbiakban: Korm. rend.) 10. § (1) bekezdése szerint a települési, a térségi főépítész látja el a települési önkormányzat településszerkezeti tervének, helyi építési szabályzatának elkészítésével, felülvizsgálatával összefüggő feladatokat. A Korm. rendelettel összhangban, az alábbi részletezettséggel került megállapításra a feladatok összessége:

* A településrendezési eszközök készítése során folyamatosan együttműködik a tervezőkkel és képviseli az önkormányzat érdekeit.
* Figyelemmel kíséri a településrendezési eszközök véleményezési eljárásait.
* A véleményezési eljárás befejezését követően a beérkezett észrevételek figyelembevételével döntésre előkészíti a településrendezési eszközöket,
* Figyelemmel kíséri a megállapítás során hozott változtatások átvezetését, illetőleg szükség szerint az újbóli véleményeztetés lefolytatásáról javaslatot tesz.
* Részt vesz a településpolitikai, településfejlesztési, programjának elkészítésében és egyeztetésében, továbbá az ágazati koncepciók települést érintő részeinek összehangolásában és véleményezésében. Szakmai véleményével segíti az önkormányzatnak az előzőekkel kapcsolatos döntéseinek előkészítését, állásfoglalásainak kialakítását.

A településrendezési terv módosítása alatti időszakra vonatkozóan a települési főépítész a feladatok ellátását 2016.02.01. - 2016.06.30. közötti időszakra határozott idejű megbízási jogviszonyban látja el.

A megbízási szerződés tartama alatt a főépítész köteles rendelkezésre állni, a kapcsolatot folyamatosan tartani. A főépítész havonta egy alkalommal köteles megjelenni egyeztetésre Bátaszék Közös Önkormányzati Hivatalban.

A főépítész havonta köteles tájékoztatást adni a feladatok ellátása során kifejtett tevékenységéről, a képviselő testület, illetve a polgármester feladatkörébe tartozó főépítészi teendőket is érintő kérdésekről, illetve azok intézéséről.

A főépítész fent részletezett feladatai során hivatott biztosítani a településrendezési eszközök készítésével kapcsolatos eljárási és egyéb szabály betartását. Ezeknek a szabályoknak az alkalmazása összetett, magas szakmai tudást igényel.

Két ajánlatot kértünk a feladat ellátására jogosult személyektől. A DDRFÜ Kft. 850.000 Ft + áfa (br.1.079.500 Ft), míg Béres István okl. építés br. 400.000 Ft ajánlatot tett. A beérkezett ajánlatok az előterjesztés része.(1-2.sz. melléklet)

Kérem a tisztelt képviselő-testületet az előterjesztés megtárgyalására.

**H a t á r o z a t i j a v a s l a t :**

**települési főépítészi feladatok ellátására**

Bátaszék Város Önkormányzatának Képviselő-testülete;

1. *a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendeletben, a főépítészi tevékenységről szóló 190/2009. (IX. 15.) Korm. rendelet 10. §-ában, valamint* *az épített környezet alakításáról és védelméről szóló 1997. évi LXXXIII. törvény 6/A. § (3) bekezdésében* foglaltakra figyelemmel **Béres István, 7822 Nagyharsány, Arany J. u. 4. szám alatti lakost, okleveles építészt** (kamarai nyilvántartási száma: É-02-0636) *2016. február 1-jétől június 30-ig* terjedő időre megbízza Bátaszék város településszerkezeti tervének, helyi építési szabályzatának elkészítésével, felülvizsgálatával összefüggő feladatok ellátásával;
2. a főépítész megbízási díját br. 400.000.- Ft-ban állapítja meg, melyet az önkormányzat 2016. évi költségvetésében biztosít;
3. egyúttal felhatalmazza a város polgármesterét, hogy a főépítésszel kötendő megbízási szerződést az önkormányzat nevében aláírja.

Határidő: 2016. február 10.

Felelős: Skoda Ferenc jegyző

 (a határozat megküldéséért) és

 dr. Bozsolik Róbert polgármester

 (a szerződés aláírásáért)

*Határozatról értesül:* Béres István főépítész

 Bátaszéki KÖH városüz. iroda

 Bátaszéki KÖH pénzügyi iroda

 irattár

*2. melléklet*

**Megbízási szerződés**

**Bátaszék város települési főépítészi feladatainak ellátására**

amely létrejött egyrészről **Bátaszék Város Önkormányzata**

 székhely: 7140 Bátaszék, Szabadság u.4.

 képviseli: dr. Bozsolik Róbertpolgármester

mint megbízó (a továbbiakban: Megbízó)

másrészről **DDRFÜ Nonprofit Kft.**

 Székhely: 7621 Pécs, Mária u. 3.

 képviseli: dr. Sitányi László ügyvezető

 mint megbízott (a továbbiakban: Megbízott)

között az alulírott helyen és időben, az alábbi feltételek szerint:

A szerződő felek megállapítják, hogy közöttük **2015. február 1-jei hatállyal, 2016. április 30. napjáig tartó határozott idejű** megbízási szerződés jön létre, települési főépítészi feladatok ellátására az alábbiak szerint:

**1. A megbízási szerződés tárgya**

Felek rögzítik, hogy a szerződés szerinti főépítészi feladatokat megbízott munkavállalója, **Béres Gábor okl. településmérnök** látja el (főépítész bizonyítvány törzslapszáma: Baranya/1/2015).

**A Megbízó a jelen szerződés aláírásával megbízza a Megbízottat, hogy lássa el Bátaszék város közigazgatási területén a települési önkormányzati főépítészi feladatokat.**

A Megbízott kötelezettségei a 190/2009. (IX. 15.) Korm. Rendelet 10.§-ában meghatározottak szerinti az alábbiak:

**10. §** (1) A települési, a térségi főépítész látja el a települési önkormányzat településszerkezeti tervének, helyi építési szabályzatának elkészítésével, felülvizsgálatával összefüggő következő feladatokat:

1. döntésre előkészíti a rendezés alá vonandó területre vonatkozó javaslatot, a tervezési megbízás feltételeit és követelményeit,
2. elkészíti az előzetes tájékoztatást az érdekelt államigazgatási szervek, az érintett állampolgárok, szervezetek, érdek-képviseleti szervek, valamint a szomszédos és az érintett egyéb települések önkormányzati szervei részére a rendezés helyéről, céljáról, várható eredményéről,
3. a településrendezési eszközök készítése során folyamatosan együttműködik a tervezőkkel és képviseli az önkormányzat érdekeit,
4. *d)* szervezi és irányítja a településrendezési eszközök véleményezési eljárásait, ezek során biztosítja a településrendezési eszközök készítésének nyilvánosságát,
5. a véleményezési eljárás befejezését követően a beérkezett észrevételek figyelembevételével döntésre előkészíti a településrendezési eszközöket,
6. gondoskodik a megállapítás során hozott változtatások átvezetéséről, illetőleg szükség szerint az újbóli véleményeztetés lefolytatásáról,
7. nyilvántartást vezet a település, illetve a térség területére készült településrendezési eszközökről, valamint – amennyiben az információtechnológiai feltételei biztosítottak – gondoskodik a hatályos településrendezési eszközöknek az önkormányzat honlapján történő közzétételéről,
8. kérésre tájékoztatást ad a hatályos településrendezési eszközökben foglaltakról,
9. előkészíti az önkormányzat helyi építészeti értékek védelmével kapcsolatos szabályozását, és figyelemmel kíséri annak érvényesülését, gondoskodik az azokkal összefüggő nyilvántartás vezetéséről,
10. külön jogszabályban foglaltak szerint, illetékességi területét érintően vezeti a települési önkormányzat, illetve a települési önkormányzatok társulása által működtetett építészeti-műszaki tervtanácsot,

*k)* nyilvántartást vezet az építészet-műszaki tervtanácson tárgyalt tervdokumentációkról.

(2) A települési, a térségi főépítész részt vesz a településpolitikai, településfejlesztési, településüzemeltetési és az önkormányzatok ingatlanvagyon-gazdálkodási programjának elkészítésében és egyeztetésében, továbbá az ágazati koncepciók települést érintő részeinek összehangolásában és véleményezésében. Szakmai véleményével segíti az önkormányzatnak az előzőekkel kapcsolatos döntéseinek előkészítését, állásfoglalásainak kialakítását.

**2. Együttműködés**

A megbízási szerződés tartalma alatt a Megbízó köteles a Megbízottat a főépítészi tevékenység ellátásához szükséges információkkal, bizonylatokkal és egyéb dokumentumokkal ellátni.

A megbízási szerződés tartama alatt a Megbízott köteles a Megbízó rendelkezésére állni. A Megbízóval a kapcsolatot folyamatosan tartani.

A Megbízott e szerződés teljesítése során Megbízó rendelkezései és a vonatkozó jogszabályok szerint köteles eljárni. Ha a Megbízó célszerűtlen vagy szakszerűtlen utasításokat ad, a Megbízott köteles erre figyelmeztetni.

**3. Tájékoztatás**

A Megbízott havonta köteles tájékoztatni a Megbízót a főépítészi feladatok ellátása során kifejtett tevékenységéről, a képviselő testület, illetve a polgármester feladatkörébe tartozó főépítészi teendőket is érintő kérdésekről, illetve azok intézéséről.

**4. A felek felelőssége**

A Megbízott feladatai ellátására köteles a vonatkozó jogszabályok rendelkezéseit betartani, köteles továbbá a megbízás teljesítése során alkalmazandó jogszabályok változását folyamatosan figyelemmel kísérni, a Megbízót érintő változásokra annak figyelmét felhívni.

A Megbízott teljes felelősséggel tartozik nem megfelelő eljárásával, mulasztásával, illetőleg késedelmeskedésével a Megbízónak okozott kárért.

A Megbízó köteles a Megbízott rendelkezésére bocsátani a megbízás teljesítéséhez szükséges információkat, dokumentumokat olyan időben, hogy a Megbízott a jogszabályban előírt határidőket teljesíteni tudja.

**5. Titoktartási kötelezettség**

A Megbízott köteles titokban tartani a főépítészi tevékenység gyakorlása során tudomására jutott tényeket, hivatali és szolgálati titkokat. Titoktartási kötelezettsége e szerződés megszűnését követően is fennmarad.

**6. Megbízási díj, költségtérítés**

A Megbízottat jelen szerződésből eredő feladatai ellátásáért **850.000,-Ft +ÁFA azaz nyolcszázötvenezer forint + ÁFA** illeti meg. A megbízási díjon felül más költség elszámolására csak a Megbízó előzetes engedélyével kerülhet sor.

A Megbízási díj kifizetése utólag, számla ellenében, 15 napos fizetési határidővel - a Megbízottnak vállalkozói számlára – átutalással történik.

Késedelmes kifizetés esetén a Megbízó köteles a késedelembe esés napjától kezdődően, a Polgári Törvénykönyv szerinti késedelmi kamatot fizetni Megbízott számára.

**7. Összeférhetetlenség**

Összeférhetetlenség miatt a Megbízott kötelezettséget vállal arra, hogy Bátaszék város közigazgatási területére hatósági engedélyhez kötött tervezői tevékenységet a MÉK Etikai szabályzat idevonatkozó előírása szerint végez.

**8. Szerződés megszűnése**

Jelen szerződést a felek határozatlan időre kötik.

A szerződést bármelyik szerződést kötő fél a másik félhez intézett írásbeli nyilatkozattal 30 napos felmondási idővel rendes felmondással felmondhatja.

A Megbízó azonnali hatállyal felmondhatja a szerződést, ha a Megbízott súlyos szerződésszegést követ el.

A szerződés megszűnése esetén a felek elszámolnak. Az elszámolás keretében a Megbízott a megbízás teljesítése során birtokába került dokumentumokat, iratokat, stb. köteles a Megbízónak átadni.

**9. A szerződésben nem érintett kérdések**

Jelen szerződésben nem szabályozott kérdésekben a Polgári Törvénykönyv és a települési főépítészi tevékenység idevonatkozó rendelkezései és egyéb jogszabályok rendelkezései az irányadóak.

A felek a szerződést elolvasták, és azt, mint akaratukkal mindenben megegyezőt, jóváhagyólag aláírták.

Bátaszék, 2016. január ...

|  |  |
| --- | --- |
| dr. Bozsolik RóbertpolgármesterBátaszék Város Önkormányzatamegbízó | dr. Sitányi LászlóügyvezetőDDRFÜ Nonprofit Kft.megbízott |